
TEITL: Gwerthuswch yn feirniadol y ffrâm ddamcaniaethaol ar gyfer eich ymchwil, gan gyfiawnhau pam y mae’n briodol.  Cynlluniwch broses casglu data briodol a dadansoddiad cysylltiedig o’r data, gan adfyfyrio ar y cryfderau a’r cyfyngiadau.
Nodwedd amlwg o ymchwil addysgol yw’r amrywiaeth geir ynddo ac o ganlyniad mae angen gwahanol ddulliau er mwyn mynd i’r afael â’r cwestiwn, y broblem neu’r cysyniadau yr ymchwilir iddynt, a dewis rhain yn addas (Pring, 2015).  Nod yr aseiniad hwn felly yw darparu dadansoddiad beirniadol o’r fethodoleg a’r dulliau a ddefnyddir i’r astudiaeth a amlinellwyd yn yr aseiniad blaenorol (Rhan 1).  
Trosolwg o’r fframwaith damcaniaethol
Nodir yn y llenyddiaeth bod pob astudiaeth ymchwil wedi’i sefydlu o fewn fframwaith ddamcaniaethol (Cohen, Manion & Morrison, 2011; Gray, 2018; Kumar, 2014; Denscombe, 2017; Thomas, 2017).  O bersbectif ontolegol, defnyddir fframwaith gymdeithasol-ddiwylliannol sydd yn cydnabod pwysigrwydd cyd-destun cymdeithasol a diwylliannol dysgu ac ymarfer (Rogoff, 1990; 2003).  Dylanwadir ar ymarfer athrawon gan gymuned yr ysgol a’r diwylliant o ddefnyddio’r amgylchedd allanol a ar gyfer hybu lles disgyblion CA2.  Yn yr astudiaeth hwn, archwilir a yw’r pwyslais gynyddol ar les o fewn Cwricwlwm 2022 a’r argymhellion yn y dogfennau drafft o ddefnyddio’r tu allan yn mynd i arwain at newid diwylliannol o ran ymarfer athrawon yng Nghymru (Llywodraeth Cymru, 2019).   O safbwynt epistemolegol ffocysir ar ddatblygu dealltwriaeth bellach o ymarfer athrawon CA2 trwy archwilio eu safbwyntiau hwy eu hunain am eu hymarfer a’u hamgylcheddau tu allan er mwyn cynhyrchu gwybodaeth am ymarfer cyfredol mewn ysgolion i’w rannu gydag eraill sydd â diddordeb yn y maes (Bryman, 2016).  Er ffocysa’r ymchwil hwn ar faes addysg ceir elfennau o’r gwyddorau cymdeithasol ynddo hefyd gan ei fod yn astudio ymarfer bodau dynol.    

Methodoleg    
Perthyn nifer o wahanol elfennau i’r astudiaeth ymchwil sef archwilio addysgeg; gwybodaeth a dealltwriaeth; agweddau; a dylanwadau lleol (yr ysgol), a chenedlaethol (y cwricwlwm).  Er mwyn cyflawni’r astudiaeth rhaid ystyried y fethodoleg mwyaf addas i fynd i’r afael â’r elfennau hyn (Gray, 2014; Kumar, 2014; Denscombe, 2017; Thomas, 2017).  Mae’n briodol felly mabwysiadu methodoleg sydd yn caniatáu defnyddio gwahanol ddulliau ymchwil, sef y paradeim pragmatig, methodoleg sydd yn addas i’r pwrpas hwn yn hytrach nag un sydd yn cydymffurfio ag unrhyw ontoleg penodol (Badley, 2003; Feilzer, 2010; Gray, 2014; Denscombe, 2017).  Dadleua rhai nad oes angen sail epistemolegol i’r paradeim pragmataidd ac mai dull yn hytrach nag athroniaeth ydyw mewn gwirionedd (Feilzer, 2010; Tashakkori & Teddlie, 2003).  Anghytunir gyda hyn gan fod epistemoleg yn greiddiol i’r athroniaeth hyn a’r modd y datblygir ein syniadau am y byd mewn modd holistig yn hytrach na mewn darnau (Badley, 2003; Duemer & Zebidi, 2009).   Trwy edrych ar wahanol elfennau mewn gwahanol ffyrdd yn yr astudiaeth hwn, gellir dod i ganlyniad rhesymegol mewn modd cyd-destunol a chymharol.           
Cred Dewey bod angen ystyriaethau tu hwnt i amser, lle ac amgylchiadau diwylliannol wrth astudio’r byd addysg, gan ei fod yn faes sydd yn esblygu, a bod astudiaeth o’r fath yn broses barhaus yn hytrach na phroses sydd yn cynhyrchu canlyniadau diamod (Duemer & Zebidi, 2009).    Gwybodaeth dros dro, fydd yn gynnyrch y cyfnod astudio yn unig a gynhyrchir yma, yn hytrach na chanlyniadau absoliwt, gan fod diwylliant y byd addysg yng Nghymru yn gyffredinol yn gyfnewidiol ac yn esblygu gan ddibynnu ar elfennau gwleidyddol, cymdeithasol ac economaidd (Denscombe, 2017; Gray, 2018).  Cipolwg ar ymarfer athrawon CA2 a’u defnydd o’r ardal tu allan i hybu lles emosiynol plant ar y pryd yn unig geir yma felly, gyda’r posibilrwydd y caiff y canfyddiadau eu defnyddio gan neu ddylawnadu ar eraill yn y maes, sef yr hyn a gyfeiria Rorty (1998) ato fel ‘creu gweithred’.   
Cytuna ymchwilwyr sydd yn ffafrio’r dull pragmatig na ddylai ymchwil cymdeithasol gael ei feirniadu yn unol â pha mor daclus mae’n cydymffurfio gyda’r paradeim positifaidd neu gyda’r paradeim deongliadol, ond yn hytrach ei fod yn seiliedig ar athroniaeth y ffurf dulliau cymysg (Clark & Creswell, 2008; Duemer & Zebidi, 2009; Denscombe, 2017).  Deillia’r ffurf dulliau cymysg o’r hyn a elwir gan Gage (1989) yn ‘paradigm wars’ a’r gwrthdaro a ymddangosodd rhwng ffyrdd positifaidd a deongliadol o ymchwilio (Denzin, 2008).   Dadleuir nad oedd y ddeuoliaeth draddodiadol hyn o ymchwilio trwy ffyrdd gwrthrychol, gwyddonol a meintiol y dull positifaidd oedd yn seiliedig ar ffeithiau ac ystadegau yn unig, na chwaith ffyrdd goddrychol ac ansoddol y dull deongliadol yn ffocysu ar werthoedd ac empiriaeth, yn cynhyrchu gwybodaeth digonol, defnyddiol a dibynadwy (Gorard & Smith, 2006; Feilzer, 2010; Kumar, 2014).  Yn yr un modd gyda’r astudiaeth hwn, nid yw ffigyrau a ffeithiau yn unig na chwaith rhesymeg a barn ar eu pennau eu hunain yn darparu darlun cyflawn o’r maes, ond yn hytrach mae angen amrywiaeth o ddulliau (Cohen, Manion & Morrison, 2011; Thomas, 2017).
Er hynny, ceir gwahanol ddiffiniadau o ddulliau cymysg, gyda rhai yn dadlau y dylid cymysgu methodoleg meintiol ac ansoddol (Tashakkori & Teddlie, 2003; Cresswell & Clark, 2008), tra cred eraill mai defnyddio dau ddull o’r naill neu’r llall yw mewn gwirionedd (Kumar, 2014).  Ar gyfer yr astudiaeth hwn defnyddir y dull meintiol i gasglu ystadegau a’r dull deongliadol i ganfod themau posib yn y canlyniadau mewn modd gyfunol, gyda’r naill yn ategu’r llall yn hytrach na’u hystyried fel dulliau ar wahân (Duemer & Zebidi, 2009).  O ganlyniad gellir cael golwg mwy cyflawn ar y sefyllfa.  
 
Samplo
Wrth ddewis sampl, yr elfennau pwysicaf i’w hystyried yw nod yr astudiaeth a natur a chefndir y cyfranogwyr a’r ysgolion (Cohen, Manion & Morrison, 2011).  Gan y defnyddir dulliau cymysg o ymchwilio, mae’n arferol hefyd i ddefnyddio mwy nag un dull samplo (Teddlie & Yu, 2007).  Gall hyn fod yn gynrycholiadol wrth ddefnyddio croesdoriad o’r boblogaeth, neu’n archwiliadol i archwilio cysyniadau newydd; sampl tebygolrwydd i ddewis cyfranogwyr ar hap, neu sampl anhebygolrwydd lle dewisir yn ôl disgresiwn yr ymchwilydd (Denscombe, 2017).  
Er hynny gall rhain cael eu defnyddio ochr yn ochr â’i gilydd neu eu cyfuno (Teddlie & Tashakkori, 2009).  Ar gyfer yr astudiaeth hwn defnyddir y model samplo dulliau cymysg dau-ddimensiwn a awgrymir gan Collins, Onwuegbuzie a Jiao (2006) lle defnyddir dau ddull mewn dilyniant gyda’r dull meintiol yn gyntaf er mwyn darparu gwybodaeth bellach ar gyfer y dull ansoddol.   
Ar gyfer casglu data meintiol defnyddir arolwg i gasglu gwybodaeth ynglŷn â’r cwestiynau ymchwil a nodir yn Rhan 1, defnyddir y dull pragmatig o samplo gan ei fod yn fwy ymarferol na’r dull ystadegol ar gyfer arolwg ar raddfa weddol fechan o safbwynt cost a maint y boblogaeth (Denscombe, 2017).  Er hynny rhaid osgoi rhagfarn wrth ddewis y sampl a defnyddio strategaethau addas ar gyfer dethol y cyfranogwyr (Kumar, 2014; Thomas; 2017; Gray, 2018).      
Bwriedir defnyddio athrawon o rwydwaith ysgolion partner Partneriaeth Dysgu Proffesiynol yr Athrofa (PDPA) ym Mhrifysgol Cymru y Drindod Dewi Sant (PCYDDS) ar gyfer y sampl. Byddai’n gyfleus i’r ymchwilydd i gael mynediad at fas-data’r PDPA a manylion cyswllt yr ysgolion, gan ei bod yn gweithio o fewn y PDPA.  Mae’r PDPA,  sydd yn cynnwys rhwydweithiau o rhyw ddau gant o ysgolion cynradd ac uwchradd ar draws de a gorllewin Cymru wedi’u dethol oherwydd bod Estyn  a Cyngor y Gweithlu Addysg wedi adnabod arfer dda ac ardderchog ynddynt yn ystod y broses o achredu cyrsiau hyfforddi athrawon (PCYDDS, 2018).  Ysgolion cynradd ac ysgolion bob oed (3-19) yn unig a ddefnyddir oherwydd mai athrawon CA2 yw’r ffocws.
Oherwydd amrywiaeth yr ysgolion o safbwynt iaith a lleoliad daearyddol, dewisir dull samplo haenedig i ddynodi is-grwpiau o fewn y boblogaeth.  Isrennir y boblogaeth gan ddefnyddio meini prawf penodol er mwyn cael trawsdoriad cynrychioliadol o’r boblogaeth yn ieithyddol ac yn ddaearyddol fel a ganlyn:
1) Cymraeg/gwledig
2) Cymraeg/trefol
3) Saesneg/gwledig
4) Saesneg/trefol
Tra nad yw’r dull hwn yn dilyn gweithdrefnau samplo ar hap hollol bur gan fod dylanwad yr ymchwilydd ar y broses dethol, mae’n berthnasol i gyd-destun ysgolion yng Nghymru (Denscombe, 2017).  Er hynny defnyddir dull sampl ar hap y ‘fowlen pysgodyn’ wedyn i ddewis enwau deg ysgol yr un o’r pedwar categori a restrwyd uchod a dynodir rhif ar gyfer pob ysgol fel na ddangosir unrhyw ffafriaeth (Kumar, 2014).  Rhaid ystyried y bydd amrywiaeth o ran nifer yr athrawon o fewn pob ysgol, felly bydd angen sicrhau bod yr arolwg yn cyrraedd holl athrawon CA2 o fewn yr ysgolion hyn trwy nodi hyn yn eglur ar y ddogfennaeth.  Trwy ddewis sampl ar hap a chynnwys yr elfen haenedig, bydd y cyfranogwyr yn fwy cynrychioladol ac o ganlyniad yn arwain at gyffredinoli’r boblogaeth wrth ddadansoddi (Cohen, Manion & Morrison, 2011; Creswell, 2014).  Er hynny rhaid cydnabod mai cynrychioliadol o’r ysgolion mewn un rhan ddaearyddol, benodol o Gymru geir yma yn hytrach na Chymru gyfan. 
Bydd canlyniadau’r ymchwil meintiol, fel crybwyllwyd eisoes, yn arwain wedyn at ddewis sampl ar gyfer yr ymchwil ansoddol.  Ni ellir pennu meini prawf pendant ar gyfer dewis y sampl hyn ymlaen llaw, felly defnyddir sampl bwriadus er mwyn dewis yr athrawon mwyaf addas i’r astudiaeth, yn ddibynnol ar berthnasedd eu hatebion a’r wybodaeth a gynhyrchwyd o’r ymchwil blaenorol ac unrhyw wybodaeth newydd a ddaw i law (Feilzer, 2010; Bryman, 2016; Denscombe, 2017).  Dull archwiliadol a ddefnyddir yma gan fod samplo bwriadus yn mynd i gynorthwyo wrth ddethol yr athrawon hynny sydd â phrofiad neu wybodaeth am y maes er mwyn rhannu safbwyntiau newydd a safonol i’r astudiaeth (Thomas, 2017; Gray, 2018).  

Moeseg
Ceir cyfrifoldeb ar unrhyw ymchwilydd sydd yn astudio pobl i lynu at integredd academaidd, gan arddangos parch a gonestrwydd tuag at y broses a’r holl gyfranogwyr (Punch, 2014).  Rhaid cydymffurfio hefyd gyda rheolau ymchwil addysgol a chanllawiau rheoli data gan osgoi unrhyw ragfarn bersonol fel ymchwilydd a defnyddio dulliau ymchwil addas i’r astudiaeth (BERA, 2018; Information Commissioner’s Office, 2018).  Ni gychwynnir yr astudiaeth heb gymeradwyaeth foesegol oddi wrth bwyllgor moeseg PCYDDS yn dilyn cyflwyno ffurflen PG2/E1 (gweler aseiniad rhan 3). 
Ceir rhai ystyriaethau penodol ar gyfer yr astudiaeth hwn.  Bwriedir defnyddio rhaglen Qualtrics PCYDDS ar y wê, sydd yn ffynhonnell gredadwy, ar gyfer holiaduron fel rhan o arolwg a rhaid felly ystyried materion megis cydsynio gwybodus, cyfrinachedd a phreifatrwydd mewn ffyrdd gwahanol na gyda’r dulliau ymchwil wyneb yn wyneb megis cyfweliadau ac arsylwadau (Thomas, 2017).  Rhennir gwybodaeth ddigonol gyda’r cyfranogwyr ar gychwyn pob rhan o’r ymchwil fel eu bod yn medru penderfynu dros eu hunain a ydynt am gymryd rhan, heb dderbyn unrhyw bwysau oddi wrth yr ymchwilydd, a gyda’r ddealltwriaeth y gallant dynnu’n ôl ar unrhyw adeg (Hammersley, 2007).  Tra darperir taflen wybodaeth a blwch i’w dicio ar gyfer hyn i gyfranogwyr wyneb yn wyneb, bydd rhaid cynnwys un cyfatebol ar y wê yn ogystal.  
Materion allweddol eraill sydd yn hanfodol i unrhyw ymchwilydd lynu atynt hefyd yw anhysbysrwydd a chyfrinachedd, yn ystod yr astudiaeth, ac wrth storio a thrafod y data (Kumar, 2014; Gray, 2018, Thomas, 2017).  Yn yr astudiaeth hwn, newidir enwau pob ysgol a’r holl athrawon gan roi côd iddynt, er enghraifft ‘Y3A1’, fel nad oes modd eu hadnabod a chymerir y camau a nodir yng Nghôd Moeseg PCYDDS (2019) wrth sicrhau cyfrinachedd.   Mae’n anodd sicrhau cyfrinachedd llwyr ar gyfer ymatebion ar y rhyngrwyd, yn gyntaf oherwydd pwêr llywodraethau ac asiantaethau diogelwch i dracio unrhyw gyfathrebu electroneg (Denscombe, 2017), ac yn ail hacwyr cyfrifiaduron a allai gael mynediad anghyfreithlon at sylwadau cyfranogwyr (Gray, 2018).
Gan fod rhan o’r astudiaeth yn cynnwys arsylwi ar athrawon yn rhyngweithio gyda disgyblion, bydd angen cydsyniad (assent) y plant yn ogystal â chydsyniad (consent) y rhieni a bydd y broses hyn yn barhaus yn ystod cyfnod yr astudiaeth (gweler aseiniad rhan 3 am fwy o fanylion) (Fraser et al., 2003).       

Dulliau, deunydd a phroses casglu data
Astudiaeth hydredol dros ddwy flynedd academaidd fydd hwn, er mwyn dilyn ymarfer o ddefnyddio’r tu allan yn ystod gwahanol dymhorau ac i osgoi athreuliad neu sefydlogrwydd o ran staff yn yr ysgolion (Thomas, 2017). Er mwyn cynyhyrchu ymchwil empiraidd ar amser penodol dros ardal eang, ac ymchwilio am y wybodaeth angenrheidiol oddi wrth athrawon perthnasol yn yr ysgolion a nodwyd, penderfynwyd defnyddio arolwg fel strategaeth ymchwil (Fink, 2003; Denscombe, 2017; Mukherji & Albon, 2018). Strategaeth yn hytrach na dull yw arolwg gan y gall gynnwys pedwar prif ddull sef holiaduron, cyfweliadau, arsylwadau strwythuredig ac edrych ar gofnodion (Fink, 2003; Cohen, Manion & Morrison, 2011).  Cydymffurfia hyn gyda’r pardeim pragmatig gan ei fod yn integreiddio dulliau meintiol ac ansoddol.   Astudiaeth trawsdoriadol fydd hwn a fydd yn cynnwys arolwg archwiliadol er mwyn archwilio patrymau a pherthnasau yn y data a gynhyrchir a defnyddir elfennau o’r pedair elfen a nodir uchod.  
Y cam cyntaf fydd llunio holiaduron gan ddefnyddio’r rhaglen Qualtrics (2019) sydd ar gael drwy PCYDDS, rhaglen a fydd yn cynorthwyo i greu a dosbarthu’r holiaduron yn ogystal ag i ddadansoddi’r data a gesglir.  Trwy ddosbarthu holiaduron ar-lein cynhyrchir data cynhwysfawr a chanlyniadau mwy hygredol gan na fydd yr ymchwilydd yn medru dylanwadu ar yr ymatebion mewn unrhyw ffordd (Kumar, 2014).  Tra cynhyrchir gwybodaeth ffeithiol eang wrth nifer fawr o bobl mewn cyfnod byr o amser, gall fod diffyg dyfnder a manylder i’r ymatebion (Davies & Hughes, 2014; Punch & Oancea, 2014; Thomas, 2017).  Er mwyn ceisio osgoi hyn caiff taflen wybodaeth gyda manylion yr ymchwilydd ei chynnwys os yw’r cyfranogwyr am wybodaeth bellach (Denscombe, 2017).   Tuedda nifer ymatebion holiaduron i fod yn isel a chred rhai bod llai yn ymateb ar-lein, ond awgryma tystiolaeth diweddarach nad oes llawer o wahaniaeth rhwng ymatebion ar-lein o’u cymharu gydag rhai a ddosbarthir drwy’r post (Hoonaker & Carayon, 2009).   
Er mwyn sicrhau cymaint o ymatebion a phosib, caiff termau allweddol (fel amlygwyd yn aseiniad rhan 1) ac unrhyw dermau anghyfarwydd eu diffinio’n glir, a chedwir at nifer cyfyngedig o gwestiynau, gan sichrau eu bod yn gryno ac yn osgoi unrhyw amwysedd (Oppenheim, 1992; Kumar, 2014).  Caiff cyfuniad o gwestiynau pen-agored, caëdig ac aml-ddewis eu llunio i archwilio gwybodaeth, ymarfer, a barn yr athrawon yn ogystal ag amlder a math y profiadau a roddir i’r plant.  Defnyddir cwestiynau caëdig hefyd, yn ogystal a rhai ar raddfa Likert i gasglu gwybodaeth am agweddau’r athrawon tuag at y tu allan.  Er mwyn rhwystro cyfranogwyr i fod yn niwtral, dynodir pedwar pwynt ar y raddfa Likert gydag amrediad o ddewis megis ‘cytuno’n gryf’, ‘cytuno’, ‘anghytuno’, ‘anghytuno’n gryf’ (Thomas, 2017).   
Bwriedir defnyddio holiadur ar gychwyn ac ar ddiwedd yr astudiaeth er mwyn darganfod a ydy barn, ymarfer ac agweddau athrawon wedi newid yn ystod cyfnod yr astudiaeth ac o ganlyniad i’r astudiaeth (Kumar, 2014; Thomas, 2017).  Ar yr holiaduron cychwynnol hefyd bydd cyfle i’r cyfranogwyr ddynodi os ydynt am fod yn rhan o astudiaeth bellach a fydd yn cynnwys cyfweliadau, arsylwadau neu rannu eu hadfyfyrio ar ffurf dyddiadur fideo.  Darpara hyn gyfle i archwilio ymhellach i rai o’r meysydd o ddiddordeb a amlygwyd yn yr holiaduron, gan na ellir dibynnu ar ystadegau a ffeithiau yn unig wrth astudio ymarfer athrawon (Pring, 2015). 
Bydd y camau nesaf yn gysylltiedig â’i gilydd ac er mwyn cael darlun clir a chynhwysfawr, caiff pedwar o athrawon o’r pedwar is-grŵp gwreiddiol eu dethol ar gyfer cymryd rhan yn y cyfweliadau a’r arsylwadau a chadw dyddiaduron adfyfyriol.  Bydd hyn yn atgyfnerthu’r elfen gynrychioliadol wrth symud ymlaen i ddadansoddi’r data.  Gofynnir yn gyntaf i’r athrawon i gadw dyddiadur adfyfyriol ar ffurf fideo hyd at 10 munud o hyd ar gyfnodau penodol o unwaith pob pythefnos dros gyfnod yr astudiaeth er mwyn cofnodi eu meddyliau, teimladau, gweithredoedd ac ymatebion (Thomas, 2017).  Trafodir stwrythur a ffocws y sesiynau fideo ymlaen llaw fel cymhelliant ar gyfer recordio a thrafodir rhain ar ôl recordio (Braun & Clarke, 2013).   Trwy ddefnyddio dyddiadur fideo, gellir gweld mynegiant yr wyneb ac ystumiau’r corff, elfennau i atgyfnerthu’r naratif, na fyddai modd eu gweld mewn dyddiadur ysgrifenedig neu glywedol (Gray, 2018).  Mae defnyddio dull cyfranogol fel hyn yn ymrymuso’r athrawon ac yn rhoi mwy o bŵer iddynt dros yr astudiaeth (Koningstein & Azadegan, 2018).  Er mae’n anochel bydd problemau technegol yn codi ac y gallai’r cyfranogwyr osgoi rhannu barn a gwybodaeth yn onest, bydd y dyddiaduron yn cynhyrchu data ansoddol defnyddiol a fydd hefyd yn gyfrwng i arwain at feysydd trafod pellach yn y cyfweliadau.  
Cynhelir cyfres o gyfweliadau lled-strwythuredig wyneb yn wyneb gyda’r athrawon unigol ddwyaith yn ystod yr astudiaeth ac mewn lleoliad addas o’u dewis hwy.  Caiff rhai cwestiynau eu paratoi ymlaen llaw, ond bydd yr ymatebion yn arwain at gwestiynau pellach a fydd yn cynnig mwy o hyblygrwydd o ran y drafodaeth a chyfle iddynt i ehangu ar eu hymatebion (Cohen, Manion & Morrison, 2011; Gray, 2018).  Bydd y cyfweliadau yn gyfrwng i gasglu gwybodaeth ddyfnach a manylach na’r holiaduron,a bydd modd datrys unrhyw gamsyniadau ynglŷn â geiriad cwestiynau yn syth (Kumar, 2014). Dibynna ansawdd a safon y data hefyd ar safon y rhyngweithio rhwng y cyfwelydd a’r cyfwelai, felly bydd angen i’r ymchwilydd greu taenlen gyfweld a mireinio sgiliau megis adnabod pwyntiau allweddol yn y drafodaeth ac unrhyw anghysonderau, amseru, cadw cyswllt llygad a chofnodi (Kumar, 2014; Denscombe, 2017).    Recordir y cyfweliadau gan recordydd llais er mwyn gallu canolbwyntio ar y cyfwelai, ond bydd angen cryn amser i drawsysgrifio’r rhain.  Oherwydd natur unigoliaeth cyfweliadau, mae’n anhebygol y bydd modd cyffredinoli’r canlyniadau er gellir adnabod themau allweddol yn yr ymatebion (Pring, 2015). 
Ymchwil arsylwadol cyfrannog yw’r dull olaf a ddefnyddir er mwyn astudio’r athrawon yn eu hamgylchedd naturiol ac arsylwi arnynt heb ymyrryd yn y gweithgareddau bob dydd (Denscombe, 2017; Thomas, 2017).  Gan osgoi cynnwys unrhyw ragfarn bersonol a allai ddylanwadu ar y dehongliad a’r canlyniadau, defnyddir nodiadau naratif i gofnodi’r arsylwadau er mwyn bod yn llai ymwthiol (Kumar, 2014).   Er hynny gall arsylwi arwain at yr effaith Hawthorne a’r posibilrwydd y bydd yr athrawon yn ymateb yn wahanol oherwydd bod yr ymchwilydd wedi dangos diddordeb yn eu defnydd o’r tu allan i hybu lles plant ac o ganlyniad gall ddylanwadu ar ddibynadwyedd y data a gynhyrchir (Kumar, 2014; Thomas, 2017).  
Cyn cychwyn yr ymchwil bwriedir peilota’r holl ddulliau ymchwil gydag athrawon nad sydd yn rhan o’r sampl ac sydd yn addysgu mewn ysgolion tu allan i’r PDPA.  Bydd treialu cwestiynau, cyfarwyddiadau ac offer yn amlygu unrhyw amwysedd neu gamsyniadau allai godi ac a allai arwain at gynhyrchu data di-angen (Bell & Waters, 2014; Gray, 2018). 

Dadansoddi’r data
Cesglir cyfuniad sylweddol o ddata meintiol ac ansoddol yma ac er mwyn hwyluso’r broses fe’i dadansoddir gam wrth gam wrth i’r astudiaeth fynd rhagddo (Creswell, 2014; Thomas, 2017; Gray, 2018).  Fel crybwyllwyd eisoes bydd trawsysgrifio’r data ansoddol sef y cyfweliadau, y nodiadau arsylwadol a’r dyddiaduron fideo yn dasg fydd yn cymryd cryn amser.  Tra bod rhaglenni trawsysgrifio cyfrwng Saesneg ar gael bydd rhaid I’r ymchwilydd neilltuo amser ar gyfer y rhai Cymraeg.  Wedyn gellir defnyddio’r rhaglen NVivo12 (2019) ar gyfrifiadur y Brifysgol ar gyfer dadansoddi’r rhain gan ei bod yn medru ymdrin â dogfennau a deunydd fideo.  Proses gymharol sefydlog (constant comparative) geir yma lle archwilir y data, canfod syniadau cychwynnol a chodio’r rhai sydd o ddiddordeb, chwilio’r data am gyffelybiaethau a’u marcio, yna eu grwpio dan ‘nodes’ cyn canfod y themau terfynol sydd yn ymddangos (Thomas, 2017).  Er hynny dim ond data y cyfweliadau cyfrwng Saesneg yn unig fydd modd eu uwchlwytho ar NVivo ar gyfer y broses yma gan nad yw’’r rhaglen yn adnabod yr iaith Gymraeg.  Yn dilyn hynny, er mwyn sicrhau cysondeb rhwng y ddwy iaith, defnyddir fframwaith chwe cham Braun a Clarke (2006) i ddadansoddi’r data Cymraeg.  Mae’r pum cam cyntaf yn union yr un fath â’r camau yn NVivo a’r unig wahaniaeth yw’r chweched cam lle cyflwynir y canfyddiadau ar ffurf cwmwl geiriau megis Wordle neu ar ffurf naratif (Maguire & Delahunt, 2017).  Cryfder y ddau ddull hyn yw bod y themau yn deillio o’r data a gasglwyd yn hytrach na bod angen dewis themau penodol ar gyfer dadansoddi. 
Cryfder y rhaglen Qualtrics (2019) a ddefnyddiwyd ar gyfer creu a dosbarthu’r holiaduron yw ei bod yn crynhoi’r canlyniadau ac yna cyflwyno’r data craidd meintiol ar ffurf graffiau neu tablau, ond bydd angen dadansoddi’r rhain hefyd. Er hynny gellir lawrlwytho’r data yn uniongyrchol o Qualtrics i raglen SPSS (IBM, 2019) sydd ar gael yn y Brifysgol.  Un o rinweddau SPSS yw ei fod yn medru delio gyda gwahanol fath o rifau a geir yn y data megis rhifau trefnol a fyddai’n deillio o’r cwestiynau megis y rhai graddfa Likert; rhifau enwol e.e. os gofynnir am raglenni penodol megis Ysgol Goedwig neu SEAL; neu rifau cyfwng sydd yn nodi nifer rhywbeth megis y nifer o oriau gaiff eu treulio tu allan (Thomas, 2017).  Mae hyn yn elfen bwysig wrth ystyried y newidynnau (variables) ac awgryma Kumar (2014) y dylid cyfyngu’r rhain os yn bosib.  Trwy fewnbynnu’r newidynnau megis ‘gwledig neu drefol’ a ‘iaith’; ac yna llwytho’r data, bydd y rhaglen yn cynhyrchu ystadegau y gellir eu dadansoddi ymhellach yn ogystal â’r rhai mwyaf arwyddocaol a’r tebygolrwydd (Kumar, 2014; Thomas, 2017).  Nodir bod nifer o elfennau cymhleth yn perthyn i SPSS felly byddai angen arweiniad pellach ar yr ymchwilydd er mwyn ei meistroli.  

Casgliad
Trwy ddefnyddio dulliau cymysg i archwilio yr un maes bydd un dull yn ategu’r llall.   Bydd y canfyddiadau yn fwy dibynadwy a byddant yn cynnwys egwyddorion triongliant o ganlyniad i’r data meintiol o’r holiaduron a’r ansoddol o’r dyddiaduron fideo, cyfweliadau ac arsylwadau (Clark & Creswell, 2008; Denscombe, 2017).  Darperir hefyd ddarlun mwy cyflawn ac o bosib gwahanol safbwyntiau wrth fynd i’r afael â’r cwestiynau ymchwil gwreiddiol trwy wahanol ddulliau, oherwydd wedi’r cyfan ‘all quantities are measures of quality’ (Behrens & Smith, 1996:947 dyfynnir yn Vrasidas, 2001).   

